**Moje nore kokoši**

Fjooooj, gda se jas zmislim onih dana! Onih divnih dana sredinom devedesetih. Ma, najlepši cajti! Onda sem imal dvajst tri leti. Pucu sem mel, hižu sem mel, placa sem mel, mel sam vse! To su vam, deco draga, bili cajti gda ni bilo telombila. Čakaj, ne veli se tak, kak se veli…? Vse vu vsemu, pametnih telefona, ni kompjutora onih, ni stejplejšena, ničega takvega. Tuj i tam kera hiža bi mela keri debeli televizor, i to je to. No, da se vrnemo na moju hižu.

Kupil ju je pokojni dedek, od pokojnega stričeka Franceka, keri ju je napravil. V njoj sem žival s mamom i tatom, ali je hiža vsejedno bila moja. Iza hiže bilo je par jutara placa. Meli smo njivu za kuruzu, za kromper, i vrtec za povrče. Meli smo i štalu, v kojoj smo hranili pajceke i kravicu Lizu, keru sem ko mali moral i dojiti, i peljati na pašu. I mel sem to rad. Dobro, či ne spomenemo kuliko me je krat vriknila v nos… Ali, vsejedno ju mam rad. Meli smo cucka goniča, kaj se je zval Campi, žutega muceka Okera te katice i jureka. E, prišli smo do glavnih likova! Jureki i katice. Jurek je bil prekrasen, rožu je mel zdigjenu kak zastavu, dogi plavkasti rep, pikasto perje po bokimi i trbuhu. Popeval je furt, v pravem smislu te reči. Budil bi cejlo selo vjutro; popeval bi popolne dok se delalo vune; hvečer ni dal spati. Ma, popeval je non-stop! Več krat se dogodilo da su nam ga susedi skorem zaklali, ali oča ga nigdar ni dal. Zato smo ga i nazvali Pavarotti, jer je furt popeval. Čakaj, ponavljam se… Imal je v jatu po tri katice, ali v razdoblju o kerem se spominam meli smo s Pavarottijem po jenu katicu. I jedne noči, mirne, tihe, fenomenalno hmirujuče, spali smo v hižici. I zbudil nas je naš cucek Campi. Cvekal je tak kak da je čul da su v selo prišli Kinezi. Dobro, šalu na stran! Čuli smo nekakvu halabuku na dvorišu. Katica je bečala, Liza je tulila, a naš jurek – kaj da ga je negdo klal. A zakaj? Zato kaj i je! V dvorišu je bila lisica. Vlovila nam je Pavarottija. Ali, dok je oča došal do puške, dok je bos zišal vun, mogel se je vidati samo kitnjasti narančasti rep z belim vrhom, za kerim je kapala krv. I išal je oča v hostu za lisicom! Tega kokota je tuliko mel rad da je bil siguren da bi ga spasil od lisice i vrnul doma v živadijak. Ali, trag krvi se je pogubil. Dva krat je opstreljal v hostu z bijesa, ali zver pogodil ni. Ostala je samo mala, pisana katica, kera je cele jutreden kumala kak mamurni jazbec. Ali, ni bila mamurna, neg žalosna, zato kaj je zgubila partnera. Je, je, i čuče maju očut. I one veju meti rade. A zde, mi ljudi često ne. Zapraf, to su neljudi. To su bedaki. No, ajmo nazaj na štoriju!

V međuvremeni, vsi smo skužili da se događa nekaj čudno. Naša katica je jako često hodila na štalu. Gor bi spala, gor bi po cejli den bila, spustila bi se sam nazobati i napiti vode. I pak bi se vrnila gor. I nigdo da poljukne kaj je. Kaj je to gor tak fascinantno da je gor furt! Jednoga majskega jutra, pokle fruštika, prišal sem vun podojiti kravu Lizu. Taman zi žutarkom v ruki pridem v štalu, i čujem piceke. Več sem mislil da sem nor. Tresnem se po glavi, še ih čujem. Všipnem se, še ih čujem. Nabijem si žutarku na glavu, i še ih čujem. Dobro, onda sem več čul puno tega drugega jer mi se vrtelo, ali še sem čul piceke! Pa, za Boga miloga, kaj se to događa?? I onda se zamislim: pa živim na selu, ka je čudno da nekiri čujem piceke? Zastanem jas tam nasred štale, odložim žutarku i začnem posljušati. I skužim da zvuki dolaziju s dilj od štale. Zverem se jas po lojtri i začnem iskati po krmi. Napravim par korakof i v krmi vidim – našu katicu! Našu prekrasnu, pisanu katicu! Od spod nje, samo su navirivale male, črnooke glavice, njih dvanajst. Joj, kak je to bilo lepo za videti! Jeni su bili žoto-črni, jeni smeđi pa prugasti, jeni pikasti, ma sikakvih je blo. Jen pa je bil čisto črni. Odmah mi je bil sumnjiv. Ali, uglavnom, ko i vsaki mladi dečec, onda sem strašno mel rad vse životinje.

Dojdem jas k cu, ka bi se s picekimi malo poigral. I vse je to bilo divno, dok me kvočka ni napala. Zaletela se na mene, to je tak praskalo hu me, točno sem mislil da bu mi skopala oči! To je drapalo, kljukalo, treskalo me s krilimi, ma dar-mar! Počel sem vriskati kak pužika, mati i oča odmah su se nacrtali pred lojtrom. Vrag si ga znaj kaj su si mislili, kaj me to gor napalo! Gda su vidali kvočku kak skače vu me, počeli su se smejati. Jas pa se traumiram za cejli život. Nekak sem se uspel spasiti od tega monstruma zvanoga kvočka i spustiti se po lojtri. Mati i oča krepavaju od smeha, dobro da se po kleh nisu počeli valjati… A jas, da ispadnem ljudina, muškarčina, začnem se smejati z njimi. Ali, suzu kera je potekla od straha i traume nisem uspel skriti. Joj, ka me je bilo sram! Ali, preživel sem. Več den kesnije dopeljala ih je dolj. Lejpo su se šetuckali za njom. I vsi tak pisani, kak fazančeki, kak male pahuljice da se koturaju čez travu. Samo čuješ „pi-pi-pi-pi…“ Ma, krasno za videti! I opet jas zi žutarkom v ruki prema kravi, a prasica točno pred vratimi od štale! Kaj da je znala, coprnica jena! I ajde, skupim jas hrabrosti i krenem se tam botiti kak zagorski puran po dvorišu. Ali, usprkos vsemu, skočila je vu me. Jas opet začnem kričati i dreti se tam kak nekakov šumski necivilizirani človek. Ljudi bi pomislili da me napada tigar, vuk, hudi cucek… A mene napada čučica veličine goluba! Jurim ti jas v štalu, dojdem iza krave Lize, a ona za menoj, logično. Krava pa se tak splašila, da je vriknila i mene i katicu. Zde se i ona urotila protiv mene! Podojim jas nju, odnesem mleko v hižu i ostanem nutre do sljedeče mužnje. Tak sem toj čuči bil strahu. Joj, Bože, Bože…

Prolazili su dni. Pa kedni. Pa meseci. Picekima je z mehkoga paperja počelo navirivati pravo perje. Do Vuzma postali su ovisni sami o sebi, a i od čuče več ni bilo opasnosti. I vsi pisani, pikasti, prugasti. Samo je tej jen bil čisto črn. I, se zmislite onoga gda sem prvi krat vidal te piceke? E, baš mi je tej, samo tej, bil sumnjiv i čuden. I zacopral sem. Prvo kaj je začel delati bilo je to da me je sabotiral dok sem dojil kravu. Dojim jas: jas pri miru, krava pri miru. Vse pri miru. Samo v jenem momentu čuješ: „Praaaaaak, pak, pak!“ Čuče su v štali. I onaj črni kokot je v štali. I tej kokot je imal tu opsesiju da je obavezno skočil v kravu, ka se splašila. Ftrgala bi lanc i hvušla zi štale. Pa ju ti lovi po pušakimi! Makar nisem razmel kokota, očutil sem da mi se smejal dok me ljukal kak se vlečem po pušakimi i lovim kravu. I nakon tega obavezno bi ga zbil z mekluj. Nigdar ni napal nikoga od nas, samo strance i životinje. Došal bi sused Francek, napal bi ga. Došla bi seseda Marija, i nju bi napal. Vse kokote, racmane, gusane, krave, pajceke, cucke, mačke, vse! Samo su pernate puce bile pošteđene. Gazil bi i Francekove race, i Štefekove guske, i Marijine pure. Često bi ga vidal i kak se po pšenici bil s fazanimi i gazil njihove fazanice. Skočil je na kaj je god bilo žensko, pernato i migalo se. Baš je bil švalerastega duha. Ali, vsejedno ni bil glavni.

Glavni je bil kokot keri je bil največi i najlepši. Bil je isti njegov stari. Redeče perje po plečah, a po trbuhu bejlo s črnimi pikicami. Bil je veči i elegantnejši. A črnem kokotu, ovem norem, to nikak ni pasalo. Bil je strašno ljubomoren. Ali, ni to trajalo tak dogo. Jene proletne večeri, pes starega Ljudevita je potrgal lanc. I odmah „šus“ vun z dvoriša! Bil je lovačka pasmina pa je mel veliki lovački nagon. Kak ni v jenem dvorišu ni vidal živad, osim v našem, ušal je v njega. Kokoši su, blago rečeno, ponorele! Jene na drevo, jene na štalu, jene v podrum med bačve, ma bilo ih je vse po sut! Campek laja, hrli, kaj da bu prolupal. I vse katice i jureki su se poskrili, osim, pogađate, norega, črnega kokota. Bez imalo straha skočil je pred pesa i začel mu je buljiti direktno v oči. Kokot je pripravil parklje, zdignul se je visoko na noge i zdignul rep. A pes se blentavo zabeži za njega i ostane bez brkov na njuški, razbijenega nosa i razdrapanega oka. A kokotu je jedina rana bila na srcu to kaj mu ni i drugo podrapal. Pes zacvili i odjuri čez selo, dok je za njim kapala krv. Vsa živad se zvleče zi svojih skrovišta i dojde pred njega. Službeno je postal vođa jata.

Čim sem čul skomutaje pesa, izjuril sem z hiže. Kokot je pomislil da sem i jas nekakva zver željna piletine. Mada, dok malo bolje razmislim, i bil sem željen piletine, ali ni bitno. Kokot glasno zakriči i skoči hu me. V zadnjem momentu sem ga prijel. Da sem ga prijel sekundu kesnije, ostal bi bez hlačih kere sem nosil tej den, jer bi od njih ostali samo komadiči. Uglavnom, tej kokot še je bil živ devet let od tega događaja, dok ni tiho vu snu poginul. Bilo nam je žal. Bil je pokopan h vočnjaku, dostojno takve životinje koja nam se več toliko vrezala v život.

Gdo bu me zde spasil od krvoločnega pesa? Gdo bu me napal čim bi zišel z hiže vun? Gdo bu mi napravil ljukju na hlačah? I, najgorše, gdo bu mi splašil kravu dok bum ju dojil i gdo bu ju natiral v pušak?? Dobro, mama bi stajala iza krave dok bi jas dojil pa bi ju malo klepila ka bi se poplašila, ali ni to bilo to! Od onda več nigdar nisem sklel kokota. Evo, to se promenilo. A njegov nasljednik… Dobro, to bude na drugem papiru. Kak bi rekla brača zi Zaboka: „Vidime se, dragi ljudi!“

**3. NAGRADA**

**Nikola Štehec**

**6. razred**

**OŠ Đure Prejca Desinić**

**Mentorica: Vedrana Gudek**